
Pressemelding
Trondheim, 09.03.2026
Vitenskapelig pris til Nadia Shardt
Det Kongelige Norske Videnskabers Selskab (DKNVS) tildeler Vitenskapelig pris for yngre forskere i Trøndelag 2026 til førsteamanuensis Nadia Shardt ved NTNU. Prisen er på 75 000 kroner og deles ut under DKNVS’ høytidsdag i Erkebispegården lørdag 14. mars.
Shardt mottar prisen for sin nyskapende og internasjonalt anerkjente forskning på dråper og bobler i kolloidsystemer, forskning som har betydning både for grunnleggende naturvitenskap og for industrielle og miljømessige anvendelser.
Gjennom utvikling av avanserte mikrofluidiske verktøy og teoretiske modeller har Shardt bidratt til ny forståelse av isdannelse, overflatespenning i komplekse løsninger og bevaring av biologisk materiale. Arbeidet hennes knytter sammen mikrofluidikk og termodynamikk, og spenner fra studier av skydannelse i atmosfæren til forbedring av vannbehandling og energi- og miljøteknologi.
Forskningen er publisert i ledende internasjonale tidsskrifter, og hun har mottatt flere prestisjefylte priser og stipender, blant annet fra ETH og NSERC. I 2024 holdt hun keynote-foredrag på CRYO (Society for Cryobiology) om den stokastiske naturen til isdannelse.
Shardt er tatt opp i NTNUs Outstanding Academic Fellows Programme (2024-2028), er arbeidspakkeleder i NorHTE-infrastrukturen og medleder for SUBPRO-Zero, et omfattende samarbeid mellom akademia og industri. Hun kombinerer vitenskapelig originalitet med tydelig prosjektledelse og evne til å løfte forskning fra laboratoriet til praktiske anvendelser.
Prisen gis til en yngre forsker i Trøndelag som har utmerket seg med høy vitenskapelig kvalitet og selvstendig forskningsinnsats. Med sin eksperimentelle presisjon, teoretiske klarhet og internasjonale gjennomslagskraft representerer Nadia Shardt en forsker med en tydelig og lovende faglig profil.

